section_heading: Radnja
paragraph_text: Carmela, koja se zaljubila u Furia, osjeća suosjećanje za njega nakon što je ovaj otišao u Italiju na pogreb svoga oca. U Italiji, Furio sa svojim stricem razgovara kako ga privlači Carmela. Nakon što mu Furio kaže kako je žena šefova supruga, stric ga savjetuje da se ne upušta u vezu jer bi to bilo jednako izdaji i nepoštovanju. Kod kuće, Carmela u Tonyjevoj odjeći pronalazi slomljeni lažni nokat, što je razbjesni. Iskaljuje svoj bijes uzevši njegov novac iz sanduka za ptičju hranu (ukravši mu ključeve dok se tuširao) te ga uloži kod nekoliko brokera. Ulaže po 9.900 dolara kako bi izbjegla pozornost Porezne uprave. Nakon što je prebrojio skriveni novac, Tony otkriva da nešto nedostaje. Prije nego što je imao priliku razgovarati o tome s Carmelom, na svojem noćnom ormariću otkriva lažni nokat, koji je Carmela vjerojatno namjerno ostavila da ga Tony pronađe. Tony silazi, gdje Carmela čita novine. Upita je za kavu, koju mu ona spremu, i primijetivši njegovo ponašanje, upita Tonyja želi li o nečemu razgovarati. On kaže da ne želi. A.J. silazi, a Tony ga upita je li bio u stražnjem dvorištu (otkrivajući Carmeli da zna da je novac nestao). Nakon što A.J. kaže da nije bio u vrtu i ode, Carmela ponovno upita Tonyja želi li razgovarati o nečemu. On kaže da ne želi te upita Carmelu isto - ona odgovara na jednaki način i tenzija ostaje visjeti u zraku.